CELEX: 32002D0676(01)
Language: el
Date: 2002-04-03 00:00:00
Title: 2002/676/ΕΚ,ΕΚΑΧ: Απόφαση της Επιτροπής, της 3ης Απριλίου 2002, για την απαλλαγή διττής χρήσης την οποία προτίθεται να εφαρμόσει το Ηνωμένο Βασίλειο στο πλαίσιο της εισφοράς κλιματικών μεταβολών και επέκταση της απαλλαγής σε ορισμένες ανταγωνιστικές διαδικασίες (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2002) 1189]

Avis juridique important

|

32002D0676(01)

2002/676/ΕΚ,ΕΚΑΧ: Απόφαση της Επιτροπής, της 3ης Απριλίου 2002, για την απαλλαγή διττής χρήσης την οποία προτίθεται να εφαρμόσει το Ηνωμένο Βασίλειο στο πλαίσιο της εισφοράς κλιματικών μεταβολών και επέκταση της απαλλαγής σε ορισμένες ανταγωνιστικές διαδικασίες (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2002) 1189]  

Επίσημη Εφημερίδα αριθ. L 229 της 27/08/2002 σ. 0015 - 0023

Απόφαση της Επιτροπήςτης 3ης Απριλίου 2002για την απαλλαγή διττής χρήσης την οποία προτίθεται να εφαρμόσει το Ηνωμένο Βασίλειο στο πλαίσιο της εισφοράς κλιματικών μεταβολών και επέκταση της απαλλαγής σε ορισμένες ανταγωνιστικές διαδικασίες[κοινοποιηθείσα υπό τον αριθμό Ε(2002) 1189](Το κείμενο στην αγγλική γλώσσα είναι το μόνο αυθεντικό)(Κείμενο που παρουσιάζει ενδιαφέρον για τον ΕΟΧ)(2002/676/ΕΚ, ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 14 στοιχείο γ) και την απόφαση αριθ. 2496/96/ΕΚΑΧ της Επιτροπής, της 18ης Δεκεμβρίου 1996, σχετικά με τη θέσπιση κοινοτικών κανόνων για τις ενισχύσεις προς τη βιομηχανία σιδήρου και χάλυβα(1) ("κώδικας ενισχύσεων υπέρ της χαλυβουργίας"),τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1, στοιχείο α) καθώς και το πρωτόκολλο 14,Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με το άρθρο 88 παράγραφος 2 της συνθήκης ΕΚ(2) και το άρθρο 6 παράγραφος 5 του κώδικα ενισχύσεων υπέρ της χαλυβουργίας(3), αντιστοίχως και αφού έλαβε υπόψη τις παρατηρήσεις αυτές στο μέτρο που αφορούν την απαλλαγή διττής χρήσης στο πλαίσιο της εισφοράς κλιματικών αλλαγών,Εκτιμώντας τα ακόλουθα:1. ΔΙΑΔΙΚΑΣΙΑ(1) Με επιστολή της 14ης Φεβρουαρίου 2000, το Ηνωμένο Βασίλειο κοινοποίησε στην Επιτροπή την εισφορά κλιματικών μεταβολών ("Climate Change Levy - CCL"). Ο προϋπολογισμός του 2000, τμήμα 30, παραρτήματα 6 και 7, αποτελεί τη νομική βάση για την εισφορά κλιματικών αλλαγών. Με επιστολή της 5ης Απριλίου 2000, το Ηνωμένο βασίλειο κοινοποίησε στην Επιτροπή την εισφορά κλιματικών αλλαγών σύμφωνα με τον κώδικα ενισχύσεων υπέρ της χαλυβουργίας.(2) Με επιστολές της 28ης Μαρτίου 2001 [SG(2001) D/287332] και της 5ης Απριλίου 2001 [SG(2001) D/287443], η Επιτροπή κοινοποίησε στο Ηνωμένο Βασίλειο την απόφασή της να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ και, αντίστοιχα, στο άρθρο 6 παράγραφος 5 του κώδικα ενισχύσεων υπέρ της χαλυβουργίας όσον αφορά την απαλλαγή για τα καύσιμα διττής χρήσης στο πλαίσιο της εισφοράς κλιματικών αλλαγών.(3) Οι αποφάσεις της Επιτροπής να κινήσει την διαδικασία δημοσιεύτηκαν στην Επίσημη Εφημερίδα των Ευρωπαϊκών Κοινοτήτων(4). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.(4) Η Επιτροπή έλαβε παρατηρήσεις από τα ενδιαφερόμενα μέρη. Στο πλαίσιο της έρευνας που πραγματοποίησε δυνάμει του άρθρου 88 παράγραφος 2 της συνθήκης ΕΚ, η Επιτροπή έλαβε παρατηρήσεις από την British Cement Association, με επιστολή της 31ης Ιουλίου 2001, και από την British Lime Association, με επιστολή της 31ης Ιουλίου. Επιπλέον, στο πλαίσιο της έρευνάς της δυνάμει του άρθρου 6 παράγραφος 5 του κώδικα ενισχύσεων υπέρ της χαλυβουργίας, η Επιτροπή έλαβε παρατηρήσεις από την UK Steel Association, με επιστολή της 27ης Ιουλίου 2001, την European Independent Steelworks Association, με επιστολή της 2ας Αυγούστου 2001, την Corus, με επιστολή της 19ης Ιουλίου 2001 και την ASW, με επιστολή της 6ης Αυγούστου 2001. Η Επιτροπή διαβίβασε τις παρατηρήσεις αυτές στο Ηνωμένο βασίλειο με επιστολές της 7ης και 21ης Αυγούστου 2001.(5) Με επιστολή της 6ης Αυγούστου, το Ηνωμένο Βασίλειο απάντησε στις επιστολές της Επιτροπής της 28ης Μαρτίου και της 5ης Απριλίου. Με επιστολή της 21ης Σεπτεμβρίου, το Ηνωμένο Βασίλειο υπέβαλε τις παρατηρήσεις του σχετικά με τις παρατηρήσεις των ενδιαφερομένων μερών.2. ΛΕΠΤΟΜΕΡΗΣ ΠΕΡΙΓΡΑΦΗ2.1. Εισφορά κλιματικών αλλαγών(6) Η εισφορά κλιματικών αλλαγών προωθεί την κυβερνητική πολιτική περιβαλλοντικής φορολογίας του Ηνωμένου Βασιλείου και αποτελεί το κεντρικό μέρος του κυβερνητικού προγράμματος για τις κλιματικές μεταβολές, το οποίο περιλαμβάνει τις κυβερνητικές προτάσεις για την ικανοποίηση του νομικά δεσμευτικού για το Ηνωμένο Βασίλειο στόχου της μείωσης κατά 12,5 % των εκπομπών αερίων θερμοκηπίου (πρωτόκολλο του Κιότο) καθώς και για την επίτευξη του κυβερνητικού στόχου της μείωσης των εκπομπών διοξειδίου του άνθρακα στο εσωτερικό του Ηνωμένου Βασιλείου κατά 20 % μέχρι το 2010.(7) Η εισφορά κλιματικών αλλαγών προορίζεται να καλύψει τα ενεργειακά προϊόντα που χρησιμοποιούνται ως καύσιμα για μη οικιακούς σκοπούς. Η χρησιμοποίηση ως καύσιμο περιλαμβάνει τον φωτισμό, τη θέρμανση, την κίνηση και την ενέργεια για οικιακές συσκευές. Τα ενεργειακά προϊόντα που χρησιμοποιούνται ως καύσιμα υπόκεινται στην εισφορά κλιματικών αλλαγών όταν χρησιμοποιούνται από καταναλωτές στους τομείς της βιομηχανίας (συμπεριλαμβανομένων των βιομηχανιών παραγωγής καυσίμων), του εμπορίου, της γεωργίας, της δημόσιας διοίκησης και σε άλλων υπηρεσιών. Ο φόρος επιβάλλεται στον τελικό καταναλωτή στο σημείο πώλησης. Τα φορολογήσιμα αγαθά είναι ηλεκτρική ενέργεια, φυσικό αέριο, άνθρακας και άλλα στερεά καύσιμα και υγραέριο (LPG).(8) Τα πετρελαιοειδή δεν εντάσσονται στο πεδίο εφαρμογής του φόρου επειδή υπόκεινται ήδη σε ειδικό φόρο κατανάλωσης σύμφωνα με την οδηγία 92/81/EΟΚ της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή ("οδηγία πετρελαιοειδών")(5).(9) Ο προϋπολογισμός του 2000, τμήμα 30 παραρτήματα 6 και 7, αποτελεί τη νομική βάση για την εισφορά κλιματικών αλλαγών και έλαβε βασιλική έγκριση ("Royal Assent") στις 28 Ιουλίου 2000.(10) Στις αποφάσεις της που διαβίβασε στις 28 Μαρτίου και 5 Απριλίου 2001, η Επιτροπή δεν εγείρει αντιρρήσεις σε ορισμένες απαλλαγές από την εισφορά κλιματικών αλλαγών, και ειδικότερα: απαλλαγή που αφορά την ηλεκτρική ενέργεια, το φυσικό αέριο και τον άνθρακα που χρησιμοποιούνται στις δημόσιες μεταφορές και τις σιδηροδρομικές μεταφορές εμπορευμάτων· απαλλαγή για καύσιμα και ηλεκτρική ενέργεια που παράγονται από σταθμούς συμπαραγωγής ηλεκτρισμού και θερμότητας υψηλής ποιότητας και απαλλαγή για την ηλεκτρική ενέργεια που παράγεται από καθαρές ενεργειακές πηγές και μειώσεις για τις εγκαταστάσεις που συνάπτουν συμφωνίες οι οποίες αφορούν τις κλιματικές μεταβολές. Τα μέτρα αυτά κοινοποιήθηκαν από τις αρχές του Ηνωμένου Βασιλείου για περίοδο δέκα ετών, στο μέτρο που περιείχαν στοιχεία κρατικών ενισχύσεων. Με την επιφύλαξη αντιρρήσεων εκ μέρους της Επιτροπής, η εισφορά κλιματικών μεταβολών τέθηκε σε εφαρμογή την 1η Απριλίου 2001.2.2. Απαλλαγή της χρήσης για άλλους σκοπούς εκτός των καυσίμων και της διττής χρήσης(11) Στο πλαίσιο της εισφοράς κλιματικών μεταβολών, τα ενεργειακά προϊόντα που εμπίπτουν στο πεδίο εφαρμογής της εισφοράς θα απαλλάσσονται από αυτήν όταν δεν χρησιμοποιούνται ως καύσιμα. Κατά συνέπεια, η εισφορά κλιματικών μεταβολών δεν εφαρμόζεται στα ενεργειακά προϊόντα τα οποία χρησιμοποιούνται αποκλειστικά ως πρώτη ύλη (απαλλαγή της χρήσης για άλλους σκοπούς εκτός των καυσίμων). Εξάλλου, όταν ένα ενεργειακό προϊόν δεν χρησιμοποιείται κυρίως ως καύσιμο, απαλλάσσεται από την εισφορά κλιματικών μεταβολών (απαλλαγή διττής χρήσης). Ο πλήρης κατάλογος των διαδικασιών που συνεπάγονται διττή χρήση καυσίμων περιλαμβάνεται στους κανονισμούς για τις κλιματικές αλλαγές 2001 (χρήση για άλλους σκοπούς εκτός των καυσίμων). Η Επιτροπή κίνησε την διαδικασία έρευνας που προβλέπεται στο άρθρο 88 παράγραφος 2 της συνθήκης ΕΚ και στο άρθρο 6 παράγραφος 5 του κώδικα ενισχύσεων υπέρ της χαλυβουργίας όσον αφορά την εν λόγω απαλλαγή διττής χρήσης.2.3. Λόγοι για την κίνηση της διαδικασίας(12) Κατά την έναρξη της διαδικασίας, η Επιτροπή εξέφρασε αμφιβολίες ως προς το αν η απαλλαγή διττής χρήσης μπορεί να θεωρηθεί μέτρο γενικής εφαρμογής, εφόσον θα ευνοούσε ορισμένες επιχειρήσεις ή την παραγωγή ορισμένων αγαθών, ειδικότερα ορισμένων μετάλλων, συσσωρευτών και ορισμένων χημικών προϊόντων. Η Επιτροπή θεώρησε επίσης ότι, εντός του χαλυβουργικού τομέα, η απαλλαγή ευνοεί ορισμένες επιχειρήσεις σε βάρος άλλων, ανάλογα με την χρησιμοποιούμενη μέθοδο παραγωγής.(13) Η Επιτροπή θεώρησε ότι η απαλλαγή διττής χρήσης δεν μπορεί να δικαιολογηθεί βάσει της λογικής και του γενικού χαρακτήρα του φορολογικού συστήματος, δεδομένου ότι δεν συμβιβάζεται με τον στόχο της εισφοράς κλιματικών μεταβολών για τη μείωση των εκπομπών διοξειδίου του άνθρακα. Η Επιτροπή έλαβε υπόψη τον ισχυρισμό των αρχών του Ηνωμένου Βασιλείου ότι η επιβολή της εισφοράς κλιματικών μεταβολών μόνον στα ενεργειακά προϊόντα που χρησιμοποιούνται ως καύσιμα συμβιβάζεται με τις διατάξεις της οδηγίας πετρελαιοειδών και με την πρόταση οδηγίας του Συμβουλίου για την αναδιάρθρωση του κοινοτικού πλαισίου φορολογίας των ενεργειακών προϊόντων(6) ("η πρόταση").(14) Ωστόσο, η Επιτροπή παρατήρησε ότι αυτός ο ορισμός του πεδίου εφαρμογής ενός ενεργειακού φόρου, σύμφωνα με τον οποίο δεν φορολογούνται όλες οι χρήσεις των ενεργειακών προϊόντων, μπορεί να ενταχθεί στη λογική ενός συστήματος όπως αυτό που καθορίζεται στην οδηγία πετρελαιοειδών και την πρόταση. Η Επιτροπή θεώρησε, όμως, ότι η προβλεπόμενη απαλλαγή για διττή χρήση υπερβαίνει τον εν λόγω ορισμό του πεδίου εφαρμογής της εισφοράς. Οι αμφιβολίες αυτές οφείλονται στους ακόλουθους λόγους:α) Το Ηνωμένο Βασίλειο απαλλάσσει πλήρως τα καύσιμα από την εισφορά, ακόμα και όταν χρησιμοποιούνται εν μέρει για μη ενεργειακούς σκοπούς, όπως ορίζεται ανωτέρω. Ωστόσο, η Επιτροπή αμφιβάλει ότι οι αρχές του Ηνωμένου Βασιλείου δεν είναι σε θέση να καθιερώσουν ένα σύστημα το οποίο να διακρίνει μεταξύ των χρήσεων ως καυσίμου ή μη σε ορισμένες διαδικασίες και να επιβάλλουν αντίστοιχα την εισφορά.β) Η απαλλαγή οδηγεί σε άνιση μεταχείριση παρόμοιων καταστάσεων, στο μέτρο που ορισμένες μέθοδοι που συνεπάγονται διττή χρήση απαλλάσσονται από την εισφορά, ενώ δεν απαλλάσσονται άλλες οι οποίες θα μπορούσαν εξίσου να θεωρηθούν ότι συνεπάγονται διττή χρήση.γ) Η πρόταση δεν έχει τεθεί σε ισχύ και, συνεπώς, δεν μπορεί να χρησιμοποιηθεί ως σημείο αναφοράς για την καθιέρωση της λογικής και του γενικού χαρακτήρα του φορολογικού συστήματος, αλλά θα μπορούσε να παράσχει ορισμένες ενδείξεις. Η Επιτροπή παρατήρησε ότι η απαλλαγή δεν καλύπτει τα ενεργειακά προϊόντα που χρησιμοποιούνται σε όλες τις μεταλλουργικές μεθόδους, όπως απαιτεί το άρθρο 13 παράγραφος 1 στοιχείο α) της πρότασης.3. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ(15) Οι παρατηρήσεις που υπέβαλαν τα ενδιαφερόμενα μέρη μπορούν να συνοψισθούν ως εξής:α) Η British Cement Association υποστηρίζει την αρχή της απαλλαγής διττής χρήσης, αλλά ανησυχεί ότι, στην πράξη, παρόμοιες καταστάσεις δεν θα τυγχάνουν ίσης μεταχείρισης. Ειδικότερα, η εισφορά κλιματικών μεταβολών συνιστά διάκριση κατά της βιομηχανίας τσιμέντου. Η απαλλαγή διττής χρήσης οδηγεί σε στρέβλωση του ανταγωνισμού μεταξύ των προϊόντων τσιμέντου και σκυροδέματος και των προϊόντων χάλυβα που κατασκευάζονται με χρήση υψικαμίνου·Σύμφωνα με την British Cement Association, η βασική χημική αντίδραση του τσιμέντου είναι η χημική αποσύνθεση του ανθρακικού ασβεστίου (CaCO3) σε οξείδιο του ασβεστίου (CaO). Η μετατροπή του CaCO3 σε CaO αποτελεί χημική αντίδραση η οποία καταναλώνει συνήθως 496 kWh ενέργειας ανά τόνο CaCO3, ενώ παρόμοια ποσότητα ενέργειας καταναλώνεται και για το δολομιτικό ασβεστόλιθο. Κατά τη διαδικασία παρασκευής τσιμέντου, το μεγαλύτερο μέρος της ενέργειας που παρέχεται ως καύσιμο χρησιμοποιείται για την χημική αντίδραση που προκαλεί την πύρωση της ασβέστου.β) Η British Lime Association υποστηρίζει καταρχήν την προσέγγιση του Ηνωμένου βασιλείου ως προς την διττή χρήση αλλά ανησυχεί ότι, στην πράξη, παρόμοιες καταστάσεις δεν θα τυγχάνουν ίσης μεταχείρισης και ότι θα γίνεται διάκριση σε βάρος της ασβέστου. Θεωρεί ότι υπάρχει κίνδυνος η απαλλαγή διττής χρήσης να στρεβλώσει τον ανταγωνισμό στο Ηνωμένο Βασίλειο και ότι θα πρέπει να τροποποιηθεί ο κατάλογος των χρήσεων που τυγχάνουν απαλλαγής ώστε να συμπεριληφθεί η άσβεστος.Σύμφωνα με British Lime Association, κατά την διαδικασία παραγωγής ασβέστου απαιτείται ενέργεια για την μετατροπή ενός ορυκτού, του ασβεστόλιθου, σε δραστική χημική ουσία, την άσβεστο. Η χημική αντίδραση που προσδιορίζει την παρασκευή ασβέστου υψηλής περιεκτικότητας ασβεστίου είναι: CaCO3 CaO + CO2. Η χημική αντίδραση που προσδιορίζει την κατασκευή δολομιτικής ασβέστου είναι: CaCO3 MgCO3 + ενέργεια = CaOMgO + 2CO2. Στην εμπορική παραγωγή, η ενέργεια που χρησιμοποιείται για την μετατροπή του ασβεστόλιθου σε άσβεστο είναι θερμική ενέργεια που υπερβαίνει τους 1000 oC.γ) Η UK Steel Association δεν σχολιάζει το κατά πόσον η απαλλαγή διττής χρήσης αποτελεί μέτρο γενικής εφαρμογής ή εντάσσεται στην λογική και τον γενικό χαρακτήρα του φορολογικού συστήματος. Εκφράζει ανησυχίες σχετικά με την στρέβλωση του ανταγωνισμού που προκαλεί η απαλλαγή διττής χρήσης και θεωρεί ότι ο καλύτερος τρόπος για να αποφευχθεί η στρέβλωση είναι να απαλλάξει η κυβέρνηση του Ηνωμένου Βασιλείου από την εισφορά κλιματικών μεταβολών την ηλεκτρική ενέργεια που χρησιμοποιείται στις καμίνους βολταϊκού τόξου.δ) Η European Independent Steelworks Association ισχυρίζεται ότι ο οπτάνθρακας που δεν χρησιμοποιείται ως καύσιμο στην υψικάμινο αντιστοιχεί σε λιγότερο από 50 % της χρησιμοποιούμενης ποσότητας οπτάνθρακα και ότι θα ήταν πολύ δύσκολο να προσδιορισθεί το ποσοστό που χρησιμοποιείται ως καύσιμο και όχι. Θεωρεί ότι η κάμινος βολταϊκού τόξου θα πρέπει να τυγχάνει απαλλαγής ως μεταλλουργική μέθοδος, σύμφωνα με την πρόταση και ότι η απαλλαγή του οπτάνθρακα που χρησιμοποιείται στις υψικαμίνους χωρίς την χορήγηση αντίστοιχης απαλλαγής στους παραγωγούς χάλυβα με καμίνους βολταϊκού τόξου θα συνιστούσε ενίσχυση προς τους χαλυβοπαραγωγούς με υψικάμινο του Ηνωμένου Βασιλείου, αντίθετη προς τους κανόνες περί κρατικών ενισχύσεων της ΕΚΑΧ.ε) Η ASW διατείνεται ότι η απαλλαγή διττής χρήσης αποτελεί κρατική ενίσχυση που εφαρμόζεται μόνον στην Corus, η οποία οδηγεί σε διάκριση σε βάρος της καμίνου βολταϊκού τόξου και δεν δικαιολογείται με βάση την λογική και τον γενικό χαρακτήρα του συστήματος. Θεωρεί ότι το μη καύσιμο στοιχείο του οπτάνθρακα στις υψικαμίνους αντιστοιχεί το πολύ σε 47 % του χρησιμοποιούμενου οπτάνθρακα. Τονίζει ότι η κάμινος βολταϊκού τόξου είναι λιγότερο βλαβερή για το περιβάλλον, εφόσον απαιτεί λιγότερη ενέργεια και παράγει λιγότερο διοξείδιο του άνθρακα. Επίσης, θεωρεί ότι η απαλλαγή διττής χρήσης δεν συμβιβάζεται με την πρόταση εφόσον δεν καλύπτει όλες τις μεταλλουργικές μεθόδους. Τέλος, θεωρεί ότι η απαλλαγή διττής χρήσης δεν συμβιβάζεται με τις κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος(7) ("κατευθυντήριες γραμμές για ενισχύσεις προστασίας του περιβάλλοντος").στ) Η Corus θεωρεί ότι η απαλλαγή διττής χρήσης δεν συνιστά κρατική ενίσχυση, εφόσον δεν δικαιολογείται από την λογική και τον γενικό χαρακτήρα του συστήματος. Είναι της γνώμης ότι ακολουθεί τις γενικές αρχές που καθορίζονται στην οδηγία πετρελαιοειδών και την πρόταση. Κατά την άποψη της Corus, οι υψικάμινοι χρησιμοποιούν οπτάνθρακα ως πρώτη ύλη και ότι μόνον το 0 % έως το 3 % του οπτάνθρακα χρησιμοποιείται για άλλους σκοπούς εκτός της χημικής αναγωγής. Θεωρεί ότι στις καμίνους βολταϊκού τόξου, ως πρώτη ύλη χρησιμοποιούνται μόνον προσθήκες άνθρακα (υπό μορφή οπτάνθρακα ή άνθρακα) και ότι οποιαδήποτε ζημία υπέστησαν οι παραγωγοί που χρησιμοποιούν καμίνους βολταϊκού τόξου ήταν ελάχιστη. Τέλος, η Corus έχει την άποψη ότι αν η απαλλαγή διττής χρήσης θεωρηθεί κρατική ενίσχυση, τότε συμβιβάζεται με τις κατευθυντήριες γραμμές για τις ενισχύσεις προστασίας του περιβάλλοντος.4. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ4.1. Κατανομή της εισφοράς(16) Η θέση του Ηνωμένου Βασιλείου είναι ότι η εισφορά κλιματικών μεταβολών επεκτείνεται σε φορολογήσιμα αγαθά μόνον εφόσον αυτά χρησιμοποιούνται αποκλειστικά ως καύσιμα. Η άποψη του Ηνωμένου Βασιλείου είναι ότι όταν ένα φορολογήσιμο αγαθό χρησιμοποιείται τόσο ως καύσιμο όσο και για άλλους σκοπούς (ως πρώτη ύλη) η εισφορά δεν μπορεί να επιβληθεί στο μέρος του φορολογήσιμου αγαθού που χρησιμοποιείται ως καύσιμο (κατανομή της εισφοράς).(17) Για να υποστηρίξουν την θέση αυτή, οι αρχές του Ηνωμένου Βασιλείου υπογραμμίζουν το γεγονός ότι κανένα από τα ενδιαφερόμενα μέρη δεν πρότεινε το σύστημα της κατανομής ως λύση στο πρόβλημα της διττής χρήσης. Οι αρχές του Ηνωμένου βασιλείου εφιστούν την προσοχή της Επιτροπής στον μεγάλο αριθμό στοιχείων που διαβιβάσθηκαν σχετικά με το ποσοστό του οπτάνθρακα που χρησιμοποιείται σε υψικαμίνους το οποίο προορίζεται για την παραγωγή ενέργειας ή όχι, γεγονός που καθιστά δύσκολο τον ακριβή προσδιορισμό της χρήσης των ενεργειακών προϊόντων ως καυσίμων ή μη. Εξάλλου, οι αρχές του Ηνωμένου Βασιλείου ισχυρίζονται ότι θα πρέπει να ληφθούν υπόψη διάφοροι πολύ ευμετάβλητοι παράγοντες, όπως η ποιότητα του οπτάνθρακα και του μεταλλεύματος.(18) Οι αρχές του Ηνωμένου Βασιλείου ζητούν από την Επιτροπή να σημειώσει ότι κανένα άλλο κράτος μέλος δεν έχει χρησιμοποιήσει τη μέθοδο της κατανομής για να επιλύσει το πρόβλημα των καυσίμων διττής χρήσης. Οι αρχές του Ηνωμένου Βασιλείου ισχυρίζονται ότι το γεγονός αυτό υποστηρίζει την άποψή τους ότι η κατανομή δεν είναι ούτε επιστημονικά εφικτή ούτε πρακτική.4.2. Διττή χρήση σε συνάρτηση με την λογική και τον γενικό χαρακτήρα του συστήματος(19) Δεδομένου ότι οι αρχές του Ηνωμένου Βασιλείου δεν κρίνουν εφικτή την λύση της κατανομής της εισφοράς, θεωρούν ότι όταν το φορολογήσιμο αγαθό έχει δύο χρήσεις, η πλήρης απαλλαγή του εν λόγω αγαθού από την εισφορά εντάσσεται στην λογική και τον γενικό χαρακτήρα του συστήματος, εφόσον χρησιμοποιείται κυρίως ως πρώτη ύλη (όχι ως καύσιμο), αλλά και όταν παράγει θερμότητα ως παραπροϊόν. Σύμφωνα με τις αρχές του Ηνωμένου Βασιλείου, η απαλλαγή διττής χρήσης εντάσσεται στην λογική και τον γενικό χαρακτήρα του συστήματος για τους ίδιους λόγους για τους οποίους εντάσσεται η απαλλαγή για τα προϊόντα που δεν χρησιμοποιούνται ως καύσιμο.(20) Σύμφωνα με τις αρχές του Ηνωμένου Βασιλείου, η χορήγηση απαλλαγής στα προϊόντα που δεν χρησιμοποιούνται ως καύσιμο αντικατοπτρίζει την ευρέως αποδεκτή άποψη ότι υπάρχουν παραγωγικές διαδικασίες οι οποίες χρησιμοποιούν ειδικές μορφές ενέργειας όχι για θέρμανση ή φωτισμό, ηλεκτρική ενέργεια ή κίνηση, αλλά αποκλειστικά ως πρώτη ύλη. Η εισφορά κλιματικών μεταβολών, σύμφωνα με τους στόχους που επιδιώκει και από κοινού με τις άλλες μορφές φορολογίας ενεργειακών προϊόντων στο Ηνωμένο βασίλειο, επιβάλλεται στην χρήση της ενέργειας ως καυσίμου. Η χρήση της ενέργειας ως πρώτης ύλης δεν εμπίπτει στο προβλεπόμενο πεδίο εφαρμογής της φορολογίας ενεργειακών προϊόντων στο Ηνωμένο Βασίλειο - απαλλάσσονται τόσο από την εισφορά όσο και από τον ειδικό φόρο κατανάλωσης για τα πετρελαιοειδή.(21) Οι αρχές του Ηνωμένου Βασιλείου υπογραμμίζουν ότι η απαλλαγή όταν το αγαθό δεν χρησιμοποιείται ως καύσιμο έχει εγκριθεί από την Επιτροπή. Η απαλλαγή αυτή εντάσσεται στη λογική και τον γενικό χαρακτήρα του φορολογικού συστήματος για δύο λόγους:α) η χρήση ενέργειας ως πρώτη ύλη προσδιορίζεται από τις χημικές αντιδράσεις. Η παραγωγή μιας δεδομένης ποσότητας απαιτεί την χρήση συγκεκριμένης ποσότητας ενεργειακού προϊόντος. Η χημική και φυσική σχέση δεν μπορεί να μεταβληθεί, γεγονός που αφαιρεί από τον παραγωγό την δυνατότητα να βελτιώσει την αποτελεσματικότητα της διαδικασίας σε συνάρτηση με την απαιτούμενη ποσότητα ενεργειακού προϊόντος. Κάτω από αυτές τις συνθήκες, η επιβολή της εισφοράς κλιματικών μεταβολών (σκοπός της οποίας είναι να αυξήσει τα κίνητρα για πιο αποτελεσματική χρήση της ενέργειας) δεν εξυπηρετεί κανένα σκοπό·στον τομέα της χαλυβουργίας, οι αρχές του Ηνωμένου Βασιλείου παραδέχονται ότι υπάρχουν διάφορες εναλλακτικές λύσεις που αφορούν βοηθητικές παραγωγικές διαδικασίες στις υψικαμίνους (αυτές που χρησιμοποιούν την ενέργεια ως καύσιμο και δεν απαλλάσσονται από την εισφορά διττής χρήσης), που μπορούν να βελτιώσουν την αποτελεσματικότητα και οι οποίες περιλαμβάνουν την αποτελεσματικότητα του φυσητήρα, τον έλεγχο της θερμοκρασίας, την μόνωση των αγωγών και την χρησιμοποίηση της ανακτώμενης θερμότητας. Ωστόσο, οι εν λόγω αρχές υποστηρίζουν ότι καμία από τις μεθόδους αυτές δεν μπορεί να μειώσει την απαιτούμενη ως πρώτη ύλη ποσότητα οπτάνθρακα ή πετρελαίου για την επίτευξη της χημικής αναγωγής·β) το είδος της αναγκαίας πρώτης ύλης περιορίζεται σε μεγάλο βαθμό από την χημική αντίδραση. Για παράδειγμα, ορισμένες αντιδράσεις απαιτούν στερεά καύσιμα με βάση τον άνθρακα ενώ άλλες απαιτούν ενέργεια που παρέχεται ως πρώτη ύλη υπό μορφή αερίου. Ο παραγωγός δεν έχει την δυνατότητα να χρησιμοποιήσει εναλλακτικές πηγές ενέργειας, όπως ενέργεια από ανανεώσιμες πηγές, και ως εκ τούτου, η επιβολή της εισφοράς κλιματικών μεταβολών (σκοπός της οποίας θα ήταν κανονικά να προωθήσει την χρήση εναλλακτικών πηγών) κάτω από αυτές τις συνθήκες δεν θα είχε νόημα.(22) Οι αρχές του Ηνωμένου Βασιλείου θεωρούν ότι οι απαλλαγές για τα προϊόντα που δεν χρησιμοποιούνται ως καύσιμα και για διττή χρήση εντάσσονται πλήρως στην λογική και τον γενικό χαρακτήρα του φορολογικού συστήματος ενεργειακών προϊόντων και ότι δεν υπάρχει καταρχήν καμία διαφορά μεταξύ των ενεργειακών προϊόντων που δεν χρησιμοποιούνται ως καύσιμα και των καυσίμων διττής χρήσης. Κατά συνέπεια, οι αρχές του Ηνωμένου Βασιλείου ισχυρίζονται ότι δεν θα πρέπει να διαφέρει η προσέγγιση ως προς την φορολογία της διττής χρήσης και της χρήσης για άλλους σκοπούς εκτός των καυσίμων.(23) Οι αρχές του Ηνωμένου Βασιλείου διατείνονται ότι οι απαλλαγές για διττή χρήση και χρήση για άλλους σκοπούς εκτός των καυσίμων συμβιβάζονται με όλες τις πτυχές της εισφοράς κλιματικών μεταβολών. Τούτο αποδεικνύεται από άλλες απαλλαγές και εκπτώσεις που ισχύουν στο πλαίσιο της εν λόγω εισφοράς. Η δέσμη μέτρων που συνιστά την εισφορά κλιματικών μεταβολών περιλαμβάνει εξαιρέσεις για τις δημόσιες μεταφορές, ορισμένες μορφές ανανεώσιμων ενεργειών και ΣΠΗΘ υψηλής ποιότητας καθώς και, προσωρινά, για το φυσικό αέριο στην Βόρειο Ιρλανδία. Προβλέπει επίσης εκπτώσεις της εισφοράς κλιματικών μεταβολών για τις επιχειρήσεις που συνάπτουν συμφωνίες εξοικονόμησης ενέργειας. Οι αρχές του Ηνωμένου Βασιλείου θεωρούν ότι αυτά τα στοιχεία της εισφοράς κλιματικών μεταβολών έχουν σαφώς ως στόχο την επίτευξη των ίδιων γενικών στόχων και εντάσσονται πλήρως στην λογική και το γενικό χαρακτήρα της εισφοράς.(24) Όσον αφορά τις παρατηρήσεις που ελήφθησαν από τα ενδιαφερόμενα μέρη, οι αρχές του Ηνωμένου Βασιλείου ισχυρίζονται ότι η πλειονότητα των παρατηρήσεων που υποβλήθηκαν υποστηρίζουν πλήρως την αρχή της απαλλαγής διττής χρήσης και ότι η βασική διαφορά έγκειται στο αν τυγχάνουν της απαλλαγής οι κατάλληλες παραγωγικές διαδικασίες. Όσον αφορά τις συγκεκριμένες παρατηρήσεις που υπέβαλαν η British Cement Association και η British Lime Association, οι αρχές του Ηνωμένου Βασιλείου σημειώνουν ότι και οι δύο Ενώσεις αναφέρουν ότι οι διαδικασίες παραγωγής τσιμέντου και ασβέστου συνεπάγονται χημική αναγωγή, γεγονός που σημαίνει ότι πρόκειται για μεταλλουργικές μεθόδους οι οποίες, ως εκ τούτου, τυγχάνουν απαλλαγής διττής χρήσης. Οι αρχές του Ηνωμένου Βασιλείου δεν αμφισβητούν τα παρεχόμενα χημικά στοιχεία αλλά ισχυρίζονται ότι αυτά είναι άσχετα με την εκτίμηση της επιλεξιμότητας για απαλλαγή διττής χρήσης. Κατά την παρασκευή τσιμέντου και ασβέστου, η ενέργεια είναι αναγκαία για τις αντιδράσεις αποκλειστικά ως καύσιμο. Η ενέργεια -υπό μορφή θερμότητας- παρέχει την κατάλληλη θερμοκρασία για την πύρωση της ασβέστου ή για την αντίδραση της τροφοδοτικής ύλης ανθρακικού ασβεστίου ή/και ανθρακικού μαγνησίου. Και στις δύο περιπτώσεις, η ενέργεια χρησιμοποιείται μάλλον ως καύσιμο παρά ως πρώτη ύλη. Οι αρχές του Ηνωμένου Βασιλείου τονίζουν ότι η απαλλαγή διττής χρήσης εφαρμόζεται σε διαδικασίες κατά τις οποίες ένα ενεργειακό προϊόν χρησιμοποιείται κατά κύριο λόγο ως πρώτη ύλη αλλά ταυτόχρονα παράγει θερμότητα ως παραπροϊόν. Δεδομένου ότι η ενέργεια δεν χρησιμοποιείται ως τροφοδοτική ύλη ή πρώτη ύλη κατά την παρασκευή τσιμέντου ή ασβέστου, η συμπερίληψη της παραγωγής τσιμέντου ή ασβέστου στον κατάλογο των διαδικασιών που μπορούν να τύχουν της απαλλαγής διττής χρήσης θα ήταν αντίθετη προς την λογική και τον γενικό χαρακτήρα της εισφοράς κλιματικών μεταβολών.(25) Αν και υποστηρίζουν ότι η απαλλαγή διττής χρήσης εντάσσεται στην λογική και τον γενικό χαρακτήρα της εισφοράς κλιματικών μεταβολών, η οποία αποτελεί περιβαλλοντικό φόρο, οι αρχές του Ηνωμένου Βασιλείου παραδέχονται ότι, σε ορισμένες περιπτώσεις, η επιβολή της εισφοράς αυτής ενδέχεται να έχει αρνητικές συνέπειες στο περιβάλλον. Για παράδειγμα, μια παραγωγική διαδικασία μπορεί να απαλλάσσεται από την εισφορά λόγω διττής χρήσης, ενώ να φορολογείται παρόμοια διαδικασία η οποία είναι λιγότερο βλαβερή για το περιβάλλον. Για το λόγο αυτό, οι αρχές του Ηνωμένου Βασιλείου έχουν δεσμευτεί να απομακρύνουν αυτές τις στρεβλώσεις και έχουν τροποποιήσει την κοινοποίησή τους ανάλογα.(26) Οι αρχές του Ηνωμένου Βασιλείου προτείνουν την τροποποίηση της απαλλαγής διττής χρήσης έτσι ώστε να καλυφθούν οι περιπτώσεις κατά τις οποίες ενδέχεται να καταβάλλεται υψηλότερη εισφορά κλιματικών μεταβολών για μια πιο φιλική προς το περιβάλλον διαδικασία ανακύκλωσης με μειωμένη ενεργειακή ένταση από ό,τι για μια ανταγωνιστική παραγωγική διαδικασία με μεγαλύτερη ενεργειακή ένταση η οποία εμπίπτει στο πεδίο εφαρμογής της απαλλαγής διττής χρήσης ή χρήσης για άλλους σκοπούς εκτός των καυσίμων. Η νέα αυτή απαλλαγή προορίζεται να εφαρμόζεται στις ελάχιστες περιπτώσεις κατά τις οποίες η λογική και ο γενικός χαρακτήρας της εισφοράς κλιματικών μεταβολών παράγει αποτελέσματα αντίθετα προς το γενικό περιβαλλοντικό στόχο της εισφοράς. Θα εφαρμόζεται μόνον:α) σε διαδικασίες ανακύκλωσης, όπου η ανακύκλωση καταναλώνει λιγότερη ενέργεια (ήτοι λιγότερη ενέργεια για την παραγωγή ίσης ποσότητας προϊόντος) από την αρχική διαδικασία, αλλά όταν επιβάλλεται στην διαδικασία ανακύκλωσης υψηλότερη εισφορά κλιματικών μεταβολών από ό,τι στην αρχική διαδικασία (που ορίζεται ως η εισφορά κλιματικών μεταβολών η οποία καταβάλλεται ανά τόνο προϊόντος) καιβ) όταν η κατάσταση αυτή οφείλεται στο γεγονός ότι η αρχική διαδικασία είναι επιλέξιμη για απαλλαγή από την εισφορά κλιματικών μεταβολών λόγω διττής χρήσης ή χρήσης για άλλους σκοπούς εκτός των καυσίμων καιγ) στις άμεσα ανταγωνιστικές διαδικασίες ή μέρη διαδικασιών -για παράδειγμα, στον χαλυβουργικό τομέα- η νέα απαλλαγή θα εφαρμόζεται μόνον στην ενέργεια που χρησιμοποιείται σε κάμινο βολταϊκού τόξου εφόσον η διαδικασία αυτή ανταγωνίζεται άμεσα την υψικάμινο των παραγωγών πρωτογενών προϊόντων, και δεν θα εφαρμόζεται σε κανένα άλλο τμήμα της διαδικασίας παραγωγής χάλυβα.(27) Οι αρχές του Ηνωμένου Βασιλείου αναλαμβάνουν την υποχρέωση να θέσουν στην δημοσιότητα τους όρους της απαλλαγής και να καλέσουν τις επιχειρήσεις που θεωρούν ότι είναι επιλέξιμες για απαλλαγή να υποβάλουν αίτηση συνοδευόμενη από αποδεικτικά στοιχεία. Όλες οι αιτήσεις θα εξετάζονται σε συνάρτηση με τα κριτήρια που αναφέρονται ανωτέρω - και θα ζητούνται τεχνικές πληροφορίες εφόσον είναι αναγκαίο. Οι έγκυρες αιτήσεις θα εγκρίνονται και οι δικαιούχοι θα μπορούν να υποβάλλουν πιστοποιητικό μείωσης της εισφοράς στον προμηθευτή ενέργειας (ή να τροποποιούν πιστοποιητικά που έχουν ήδη υποβληθεί για άλλους λόγους).4.3. Πεδίο εφαρμογής της απαλλαγής(28) Η θέση των αρχών του Ηνωμένου Βασιλείου είναι ότι έχουν ορίσει επακριβώς τις διαδικασίες που πληρούν τα κριτήρια για απαλλαγή διττής χρήσης και ότι τα κριτήρια αυτά αναφέρονται στους κανονισμούς σχετικά με την εισφορά κλιματικών μεταβολών (χρήση ως καύσιμο) 2001. Οι αρχές του Ηνωμένου Βασιλείου υποστηρίζουν ότι οι ενεργειακές χρήσεις που έχουν υποδειχθεί ως επιλέξιμες για απαλλαγή από την εισφορά είναι αποτέλεσμα εξετάσεων από εμπειρογνώμονες των τελωνειακών υπηρεσιών του Ηνωμένου Βασιλείου (HM Customs and Excise), καθώς και πρόσθετων, ανεξάρτητων επιστημονικών συμβουλών εκ μέρους της Energy Technology Support Unit (ETSU). Όπου υπήρχε ανάγκη, οι αρχές του Ηνωμένου Βασιλείου προέβησαν σε τεχνικές διαβουλεύσεις με εκπροσώπους των ενδιαφερόμενων επιχειρήσεων.(29) Όσον αφορά τις παρατηρήσεις που διαβιβάσθηκαν από τρίτους, οι αρχές του Ηνωμένου Βασιλείου τονίζουν ότι υπάρχει σαφής διαφορά μεταξύ των καυσίμων που χρησιμοποιούνται για θέρμανση, τα οποία στη συνέχεια προκαλούν μια χημική αντίδραση, και των καυσίμων που χρησιμοποιούνται ως πρώτη ύλη. Στην πρώτη περίπτωση, ο τρόπος με τον οποίο προκαλείται το καύσιμο ή η θερμότητα δεν έχει σημασία. Στη δεύτερη περίπτωση, η ποσότητα και το είδος της ενέργειας καθορίζεται με μεγάλη ακρίβεια από το είδος της χημικής αντίδρασης.(30) Κατά συνέπεια, οι αρχές του Ηνωμένου Βασιλείου θεωρούν ότι οι κάμινοι βολταϊκού τόξου και οι άλλες παραγωγικές διαδικασίες που ανέφεραν τα τρίτα μέρη (τσιμέντο, γυαλί, κεραμικά και άσβεστος) δεν πληρούν τα κριτήρια για απαλλαγή διττής χρήσης. Τα καύσιμα δεν χρησιμοποιούνται ως πρώτη ύλη και η χρήση τους δεν καθορίζεται από αμετάβλητες χημικές εξισώσεις, αλλά χρησιμοποιείται απλά για σκοπούς θέρμανσης.(31) Όσον αφορά τις συγκεκριμένες παρατηρήσεις που ελήφθησαν από ενδιαφερόμενα μέρη στον χαλυβουργικό τομέα, οι αρχές του Ηνωμένου Βασιλείου δεν συμφωνούν ότι ο οπτάνθρακας που χρησιμοποιείται σε υψικαμίνους θα πρέπει να θεωρείται βασικά ως καύσιμο (όπως πρότειναν η ASW και η European Independent Steelworks Association). Οι αρχές του Ηνωμένου Βασιλείου θεωρούν ότι ο ισχυρισμός ότι λιγότερο από το 50 % του οπτάνθρακα χρησιμοποιείται στις υψικαμίνους βασίζεται σε λανθασμένη ερμηνεία των στοιχείων που διαβίβασε το Διεθνές Ινστιτούτο Σιδήρου και Χάλυβα (International Iron and Steel Institute)(8). Οι αρχές του Ηνωμένου Βασιλείου, θεωρούν ότι μια πιο ορθή ερμηνεία θα ήταν ότι μεταξύ 57 % και 90 % του οπτάνθρακα στις υψικαμίνους δεν χρησιμοποιείται ως καύσιμο, αλλά ότι υπάρχουν μεγάλες διακυμάνσεις οι οποίες εξαρτώνται από παράγοντες όπως η ποιότητα του μεταλλεύματος και του οπτάνθρακα(9).(32) Εξάλλου, οι αρχές του Ηνωμένου Βασιλείου δεν δέχονται ότι τόσο οι υψικάμινοι όσο και οι κάμινοι βολταϊκού τόξου θα πρέπει να απαλλάσσονται από την εισφορά κλιματικών μεταβολών ως μεταλλουργικές μέθοδοι (όπως προτείνουν οι EISA, ASW και η UK Steel Association). Οι αρχές του Ηνωμένου Βασιλείου θεωρούν ότι δεν υπάρχει γενικά αποδεκτός ορισμός των μεταλλουργικών μεθόδων για τους σκοπούς του άρθρου 13 παράγραφος 1 της πρότασης και έχουν την άποψη ότι η απαλλαγή διττής χρήσης περιλαμβάνει όλες τις παραγωγικές διαδικασίες, συμπεριλαμβανομένης της μεταλλουργικής κατεργασίας, κατά τις οποίες οι ενέργεια χρησιμοποιείται κυρίως ως πρώτη ύλη αλλά παράγει και θερμότητα ως παραπροϊόν.(33) Όσον αφορά τις παρατηρήσεις που διαβιβάσθηκαν σχετικά με τις διαδικασίες που εμπίπτουν στο πεδίο εφαρμογής της συνθήκης ΕΚ, οι αρχές του Ηνωμένου Βασιλείου θεωρούν ότι οι αναφερόμενες διαδικασίες, οι οποίες μπορούν να θεωρηθούν μεταλλουργικές μέθοδοι, δεν είναι επιλέξιμες για απαλλαγή διττής χρήσης. Κατά την παρασκευή τσιμέντου και ασβέστου, η ενέργεια χρησιμοποιείται αποκλειστικά ως καύσιμο, για να παράσχει τις θερμοκρασίες που είναι αναγκαίες για την πύρωση της ασβέστου ή για να προκαλέσει την αντίδραση της τροφοδοτικής ύλης ανθρακικού ασβεστίου ή/και ανθρακικού μαγνησίου. Για τον ίδιο λόγο, η συμπερίληψη της παραγωγής τσιμέντου ή ασβέστου στον κατάλογο των διαδικασιών που μπορούν να τύχουν απαλλαγής διττής χρήσης δεν συμβιβάζεται με την λογική και τον γενικό χαρακτήρα της εισφοράς κλιματικών μεταβολών.(34) Η εκτίμηση των αρχών του Ηνωμένου Βασιλείου σε σχέση με την χορήγηση της απαλλαγής σε άμεσους ανταγωνιστές που βλάπτουν λιγότερο το περιβάλλον είναι ότι οι επιπτώσεις της θα περιορίζονται σε δευτερεύοντες παραγωγούς σιδηρούχων και μη σιδηρούχων μετάλλων. Οι αρχές του Ηνωμένου Βασιλείου δεν έχουν γνώση άλλων προϊόντων ή παραγωγικών διαδικασιών που ενδέχεται να πληρούν τα κριτήρια επιλεξιμότητας. Για παράδειγμα, δεν θεωρούν επιλέξιμες τις άλλες διαδικασίες ανακύκλωσης που αφορούν το γυαλί, το καουτσούκ, το πλαστικό, το τσιμέντο, την άσβεστο ή την κεραμική. Ωστόσο, η εκτίμηση αυτή δίνεται με την επιφύλαξη περαιτέρω διαδικασιών οι οποίες θα εξετασθούν σε σχέση με τα προαναφερόμενα κριτήρια.5. ΑΞΙΟΛΟΓΗΣΗ ΤΟΥ ΜΕΤΡΟΥ(35) Η απαλλαγή διττής χρήσης πρέπει να εξετασθεί βάσει του άρθρου 87 της συνθήκης ΕΚ, του άρθρου 4 στοιχείο γ) της συνθήκης ΕΚΑΧ, του κώδικα ενισχύσεων υπέρ της χαλυβουργίας και του άρθρου 61 παράγραφος 2 στοιχείο α) της συμφωνίας για τον ΕΟΧ και του συνημμένου πρωτοκόλλου 14.(36) Το άρθρο 87 παράγραφος 1 της συνθήκης ΕΚ προβλέπει ότι οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις συναλλαγές μεταξύ των κρατών μελών. Το στοιχείο γ) του άρθρου 4 της συνθήκης ΕΚΑΧ θεωρεί ασυμβίβαστες με την κοινή αγορά και απαγορεύει την χορήγηση επιδοτήσεων ή ενισχύσεων υπό οποιαδήποτε μορφή.(37) Η επιβολή περιβαλλοντικής φορολογίας στην κατανάλωση ηλεκτρικής ενέργειας, άνθρακα και άλλων στερεών καυσίμων, αερίου και υγραερίου δεν εμπίπτει στο πεδίο εφαρμογής του άρθρου 87 της συνθήκης ΕΚ, του άρθρου 4 στοιχείο γ) της συνθήκης ΕΚΑΧ στο μέτρο που πρόκειται για μέτρα γενικής φύσης τα οποία δεν ευνοούν ορισμένες επιχειρήσεις ή κλάδους παραγωγής. Ωστόσο, οι εξαιρέσεις από τη γενική φορολογία, οι μειωμένοι δασμοί και οι επιστροφές φόρων εμπίπτουν στο πεδίο εφαρμογής του άρθρου 87 της συνθήκης ΕΚ και του άρθρου 4 στοιχείο γ) της συνθήκης ΕΚΑΧ αν αφορούν ειδικά ορισμένες επιχειρήσεις ή κλάδους και εκτός αν οι εξαιρέσεις αυτές δικαιολογούνται από την λογική ή το γενικό χαρακτήρα του φορολογικού συστήματος [βλέπε τις αρχές που ορίζονται στην ανακοίνωση της Επιτροπής σχετικά με την εφαρμογή των κανόνων για τις κρατικές ενισχύσεις στα μέτρα που αφορούν την άμεση φορολογία των επιχειρήσεων(10), και ιδίως το σημείο 13 ανωτέρω].(38) Η Επιτροπή θεωρεί ότι η απαλλαγή διττής χρήσης παρέχει στις σχετικές επιχειρήσεις πλεονέκτημα το οποίο χρηματοδοτείται από κρατικούς πόρους. Κατά την εκτίμηση του αν η εν λόγω απαλλαγή συνιστά μέτρο γενικού χαρακτήρα, όπως υποστηρίζουν οι αρχές του Ηνωμένου Βασιλείου, ή αν συνιστά κρατική ενίσχυση, η Επιτροπή θεωρεί αναγκαίο να εκτιμήσει αν οι επιπτώσεις του θα ευνοούσαν ορισμένες επιχειρήσεις ή ορισμένους κλάδους παραγωγής. Η Επιτροπή σημειώνει ότι η απαλλαγή διττής χρήσης ευνοεί μόνον ορισμένες επιχειρήσεις ή ορισμένους κλάδους παραγωγής. Σύμφωνα με τις πληροφορίες που παρείχαν οι αρχές του Ηνωμένου Βασιλείου, η απαλλαγή διττής χρήσης επεκτείνεται στην χρήση ορισμένων ενεργειακών προϊόντων σε περιορισμένες διαδικασίες, οι οποίες αναφέρονται στους κανονισμούς σχετικά με την εισφορά κλιματικών μεταβολών (χρήση ως καύσιμο) για το 2001. Κατά συνέπεια, η Επιτροπή θεωρεί ότι η απαλλαγή διττής χρήσης αποτελεί επιλεκτικό μέτρο.(39) Η Επιτροπή θεωρεί ότι πρέπει να εξετασθεί αν η απαλλαγή διττής χρήσης δικαιολογείται με βάση την λογική και τον γενικό χαρακτήρα του φορολογικού συστήματος.(40) Η Επιτροπή παρατηρεί ότι η εισφορά κλιματικών μεταβολών επιβάλλεται σε ενεργειακά προϊόντα που χρησιμοποιούνται ως καύσιμα, αλλά όχι σε αυτά που δεν χρησιμοποιούνται ως καύσιμα Η Επιτροπή παραδέχεται ότι εντάσσεται στη λογική και το γενικό χαρακτήρα του φορολογικού συστήματος να επιβάλει την εισφορά στα προϊόντα που χρησιμοποιούνται ως καύσιμα, αλλά να απαλλάσσει ενεργειακά προϊόντα που προορίζονται αποκλειστικά για άλλες χρήσεις εκτός των καυσίμων. Η Επιτροπή έχει αποδεχθεί την απαλλαγή αυτή στο πλαίσιο της εισφοράς κλιματικών μεταβολών.(41) Η Επιτροπή σημειώνει ότι οι αρχές του Ηνωμένου Βασιλείου έχουν καταλήξει σε δικά τους συμπεράσματα όσον αφορά τις διαδικασίες οι οποίες συνεπάγονται την χρήση ενεργειακών προϊόντων αποκλειστικά ως καύσιμα, βάσει της εκτίμησης από εμπειρογνώμονες των τελωνειακών υπηρεσιών του Ηνωμένου Βασιλείου (HM Customs and Excise) και, εφόσον ήταν αναγκαίο, βάσει πρόσθετων, ανεξάρτητων επιστημονικών συμβουλών εκ μέρους της Energy Technology Support Unit. Η Επιτροπή τονίζει επίσης ότι σε καμία από τις υποβληθείσες από τους ενδιαφερόμενους παρατηρήσεις δεν αμφισβητείται το γεγονός ότι η ηλεκτρική ενέργεια που χρησιμοποιείται στις καμίνους βολταϊκού τόξου, ή η ενέργεια που χρησιμοποιείται για την παρασκευή τσιμέντου ή ασβέστου, χρησιμοποιούνται ως πρώτη ύλη ή για σκοπούς χημικής αναγωγής. Ως εκ τούτου, η Επιτροπή δέχεται την θέση των αρχών του Ηνωμένου Βασιλείου ότι τα ενεργειακά προϊόντα που χρησιμοποιούνται στις διαδικασίες αυτές χρησιμοποιούνται κυρίως ως καύσιμα.(42) Στην απόφασή της να κινήσει την διαδικασία που προβλέπεται στο άρθρο 88 παράγραφος 2 της συνθήκης ΕΚ και στο άρθρο 4 παράγραφος γ) του κώδικα ενισχύσεων υπέρ της χαλυβουργίας, η Επιτροπή εξέφρασε αμφιβολίες όσον αφορά την αδυναμία των αρχών του Ηνωμένου Βασιλείου να προσδιορίσουν επακριβώς το ποσοστό της εισφοράς κλιματικών μεταβολών που πρέπει να επιβληθεί στις διαδικασίες που χρησιμοποιούν ενεργειακά προϊόντα εν μέρει ως καύσιμα και εν μέρει για άλλους σκοπούς. Πράγματι, η Επιτροπή αμφέβαλε ότι είναι απαραίτητη η πλήρης απαλλαγή για της διαδικασίες που συνεπάγονται διττή χρήση.(43) Ωστόσο, βάσει των πληροφοριών που παρασχέθηκαν κατά την ερευνητική διαδικασία, η Επιτροπή παρατηρεί ότι φαίνεται να υπάρχουν πολλές πρακτικές δυσκολίες όσον αφορά την κατανομή της εισφοράς κλιματικών μεταβολών στο μέρος του ενεργειακού προϊόντος διττής χρήσης που χρησιμοποιείται ως καύσιμο. Η Επιτροπή παρατηρεί επίσης ότι πρέπει να ληφθούν υπόψη ορισμένοι πολύ ευμετάβλητοι παράγοντες, όπως η ποιότητα των πρώτων υλών, κατά τον προσδιορισμό της χρήσης της ενέργειας ως καυσίμου ή μη. Η Επιτροπή σημειώνει ότι κανένα από τα μέρη που υπέβαλαν παρατηρήσεις στην ίδια δεν ανέφερε την μέθοδο κατανομής ως εναλλακτική λύση για την απαλλαγή διττής χρήσης. Η Επιτροπή δέχεται ότι η κατανομή της εισφοράς ενδέχεται να μην αποτελεί βιώσιμη λύση για τις αρχές του Ηνωμένου Βασιλείου.(44) Η Επιτροπή παρατηρεί επίσης ότι η απαλλαγή διττής χρήσης καλύπτει και τις περιπτώσεις κατά τις οποίες ένα ενεργειακό προϊόν χρησιμοποιείται κατά κύριο λόγο ως πρώτη ύλη, αλλά παράγει και θερμότητα ως παραπροϊόν. Η Επιτροπή παρατηρεί ότι κάτω από αυτές τις συνθήκες, το είδος και η ποσότητα του ενεργειακού προϊόντος που απαιτούνται μπορούν να καθορισθούν από τον χαρακτήρα της χημικής αντίδρασης. Η Επιτροπή σημειώνει ότι, σε τέτοια περίπτωση, οι δυνατότητες για τον παραγωγό να αλλάξει το είδος και την ποσότητα του απαιτούμενου ενεργειακού προϊόντος είναι πολύ περιορισμένες.(45) Εξάλλου, στο μέτρο που η πρόταση οδηγίας σχετικά με την φορολογία ενεργειακών προϊόντων παρέχει ενδείξεις ως προς το αν η απαλλαγή διττής χρήσης εντάσσεται στην λογική και τον γενικό χαρακτήρα του συστήματος, η Επιτροπή τονίζει ότι το άρθρο 13 παράγραφος 1 στοιχείο α) της πρότασης προβλέπει απαλλαγή για τα ενεργειακά προϊόντα και την ηλεκτρική ενέργεια που χρησιμοποιούνται κυρίως για σκοπούς χημικής αναγωγής καθώς και για μεταλλουργικές και ηλεκτρολυτικές μεθόδους. Κατά συνέπεια, η Επιτροπή θεωρεί ότι η απαλλαγή διττής χρήσης συμβιβάζεται, καταρχήν, με την πρόταση όταν ένα ενεργειακό προϊόν ή ηλεκτρική ενέργεια χρησιμοποιούνται κυρίως για άλλους σκοπούς και όχι ως καύσιμα.(46) Λαμβάνοντας υπόψη όλα τα ανωτέρω στοιχεία, η Επιτροπή θεωρεί συνεπώς ότι, όταν η κατανομή δεν αποτελεί βιώσιμη εναλλακτική λύση, η χορήγηση απαλλαγής στα ενεργειακά προϊόντα που χρησιμοποιούνται κυρίως για άλλους σκοπούς και όχι ως καύσιμα, εντάσσεται στην λογική και τον γενικό χαρακτήρα του φορολογικού συστήματος. Η Επιτροπή παραδέχεται, βάσει των πληροφοριών που συγκέντρωσε κατά την έρευνά της, ότι ο οπτάνθρακας στις υψικαμίνους χρησιμοποιείται κυρίως για σκοπούς χημικής αναγωγής.(47) Η Επιτροπή εξέφρασε αμφιβολίες ως προς τις επιπτώσεις της απαλλαγής διττής χρήσης. Παρατηρεί ότι η εφαρμογή της απαλλαγής διττής χρήσης ενδέχεται να οδηγήσει σε στρέβλωση του ανταγωνισμού και να έχει αρνητικές περιβαλλοντικές επιπτώσεις στο μέτρο που φιλικές προς το περιβάλλον διαδικασίες ενδέχεται να τύχουν μη ευνοϊκής μεταχείρισης σε σχέση με άμεσα ανταγωνιστικές διαδικασίες οι οποίες εμπίπτουν στην στο πεδίο εφαρμογής της απαλλαγής διττής χρήσης.(48) Οι αρχές του Ηνωμένου Βασιλείου αναγνωρίζουν τις εν λόγω επιπτώσεις της εισφοράς κλιματικών μεταβολών και έχουν τροποποιήσει σχετικά την κοινοποίησή τους αναλαμβάνοντας τη δέσμευση να απαλλάσσουν ορισμένες διαδικασίες εφόσον πληρούν συγκεκριμένα κριτήρια.(49) Η Επιτροπή λαμβάνει υπόψη την εκτίμηση των επιπτώσεων της τροποποίησης εκ μέρους του Ηνωμένου Βασιλείου, δηλαδή ότι αυτές θα περιορίζονται άλλους δευτερεύοντες παραγωγούς σιδηρούχων και μη σιδηρούχων μετάλλων, επειδή μόνον σε αυτούς τους τομείς λιγότερο βλαβερές παραγωγικές διαδικασίες με βάση την ανακύκλωση ανταγωνίζονται πρωτογενείς παραγωγικές διαδικασίες οι οποίες εμπίπτουν στο πεδίο εφαρμογής απαλλαγής διττής χρήσης. Η Επιτροπή σημειώνει τη θέση του Ηνωμένου Βασιλείου ότι η τροποποίηση δεν θα επηρεάσει την παραγωγή τσιμέντου ή ασβέστου, εφόσον ούτε αποτελεί διαδικασία ανακύκλωσης, ούτε και υπάρχει κίνδυνος να στρεβλώσει τον ανταγωνισμό λόγω της εφαρμογής σε ανταγωνιστικές πρωτογενείς παραγωγικές διαδικασίες της απαλλαγής διττής χρήσης ή χρήσης για άλλους σκοπούς εκτός των καυσίμων.(50) Είναι αναγκαίο να εξετασθεί αν η απαλλαγή που χορηγείται στις ανταγωνιστικές διαδικασίες δικαιολογείται με βάση την λογική και τον γενικό χαρακτήρα του συστήματος, ή αν συνιστά κρατική ενίσχυση.(51) Έχοντας υπόψη το πεδίο εφαρμογής της εισφοράς κλιματικών μεταβολών, που φορολογεί την χρήση ενεργειακών προϊόντων ως καυσίμων, η Επιτροπή θεωρεί ότι η χορήγηση της απαλλαγής σε διαδικασίες οι οποίες συνεπάγονται χρήση ενεργειακών προϊόντων αποκλειστικά ως καύσιμα δεν εντάσσεται στην λογική και τον γενικό χαρακτήρα του συστήματος.(52) Κατά συνέπεια, η Επιτροπή θεωρεί ότι η απαλλαγή συνιστά κρατική ενίσχυση. Πρέπει να εξετασθεί αν η απαλλαγή μπορεί να θεωρηθεί συμβιβάσιμη με την συνθήκη. Η Επιτροπή παρατηρεί ότι το άρθρο 87 παράγραφος 3 στοιχείο γ) της συνθήκης ΕΚ ορίζει ότι οι ενισχύσεις για την προώθηση της ανάπτυξης ορισμένων οικονομικών δραστηριοτήτων ή οικονομικών περιοχών μπορεί να θεωρηθεί ότι συμβιβάζονται με την κοινή αγορά εφόσον δεν αλλοιώνουν τους όρους συναλλαγών και ανταγωνισμού κατά τρόπο που θα αντέκειτο προς το κοινό συμφέρον.(53) Η Επιτροπή παρατηρεί ότι στη συνέχεια της τροποποίησης που κοινοποίησαν οι αρχές του Ηνωμένου Βασιλείου, οι άμεσα ανταγωνιστικές πρωτογενείς παραγωγικές διαδικασίες και διαδικασίες ανακύκλωσης θα τυγχάνουν της ίδιας μεταχείρισης όσον αφορά την φορολογία στο πλαίσιο της εισφοράς κλιματικών μεταβολών. Κατά συνέπεια, η Επιτροπή θεωρεί ότι η τροποποίηση θα μειώσει σημαντικά την στρέβλωση του ανταγωνισμού και θα περιορίσει τις αρνητικές για το περιβάλλον συνέπειες οι οποίες, σε αντίθετη περίπτωση, θα προέκυπταν από την εφαρμογή της απαλλαγής διττής χρήσης. Κάτω από αυτές τις συνθήκες, η Επιτροπή θεωρεί ότι η εν λόγω απαλλαγή, η οποία περιορίζει τις αρνητικές για το περιβάλλον συνέπειες οι οποίες, σε αντίθετη περίπτωση, θα προέκυπταν από την εφαρμογή της απαλλαγής διττής χρήσης, είναι αποδεκτή βάσει της περιβαλλοντικής πολιτικής της Κοινότητας. Η Επιτροπή θεωρεί ότι η απαλλαγή δεν αλλοιώνει τους όρους των συναλλαγών αλλά, αντίθετα, αποσκοπεί στην διατήρηση δίκαιων όρων συναλλαγών. Κατά συνέπεια, η Επιτροπή συνάγει ότι η ενίσχυση μπορεί να θεωρηθεί συμβιβάσιμη με την κοινή αγορά για αρχική περίοδο δέκα ετών, έως ότου κοινοποιηθούν εκ νέου τα άλλα στοιχεία κρατικής ενίσχυσης της εισφοράς κλιματικών μεταβολών.(54) Κατά συνέπεια, υπό το φως της θέσης των αρχών του Ηνωμένου Βασιλείου και της δέσμευσής τους να μεταχειρίζονται με τον ίδιο τρόπο ανταγωνιστικές πρωτογενείς παραγωγικές διαδικασίες και διαδικασίες ανακύκλωσης όσον αφορά την φορολογία στο πλαίσιο της εισφοράς κλιματικών μεταβολών, περιορίζοντας κατ' αυτόν τον τρόπο τα μειονεκτήματα για τις λιγότερο βλαβερές για το περιβάλλον διαδικασίες, η Επιτροπή δεν έχει πλέον αμφιβολίες όσον αφορά την στρέβλωση του ανταγωνισμού και τις επιπτώσεις στο περιβάλλον.6. ΣΥΜΠΕΡΑΣΜΑ(55) Λαμβάνοντας υπόψη τα ανωτέρω, η Επιτροπή θεωρεί ότι η απαλλαγή διττής χρήσης εντάσσεται στην λογική και τον γενικό χαρακτήρα της εισφοράς κλιματικών μεταβολών. Η Επιτροπή θεωρεί ότι η απαλλαγή που χορηγείται στις λιγότερο βλαβερές για το περιβάλλον διαδικασίες, ειδικότερα τις διαδικασίες ανακύκλωσης οι οποίες ανταγωνίζονται άμεσα τις πρωτογενείς παραγωγικές διαδικασίες οι οποίες εμπίπτουν στο πεδίο εφαρμογής της απαλλαγής για διττή χρήση ή χρήση για άλλους σκοπούς εκτός των καυσίμων, συνιστά συμβιβάσιμη κρατική ενίσχυση. Κατά συνέπεια, η Επιτροπή εγκρίνει την απαλλαγή διττής χρήσης και δεν εγείρει αντιρρήσεις σχετικά με την απαλλαγή για ανταγωνιστικές διαδικασίες,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Η απαλλαγή διττής χρήσης την οποία προτίθεται να εφαρμόσει το Ηνωμένο Βασίλειο στο πλαίσιο της εισφοράς κλιματικών μεταβολών, η οποία καθιερώνεται με τον προϋπολογισμό του Ηνωμένου Βασιλείου για το 2000, τμήμα 30, παραρτήματα 6 και 7, δεν συνιστά ενίσχυση κατά την έννοια του άρθρου 87 παράγραφος 1 της συνθήκης ΕΚ ή του άρθρου 4 στοιχείο γ) της συνθήκης ΕΚΑΧ.Άρθρο 2Η απαλλαγή που χορηγείται στις λιγότερο βλαβερές για το περιβάλλον παραγωγικές διαδικασίες, και ειδικότερα στις παραγωγικές διαδικασίες με βάση την ανακύκλωση που ανταγωνίζονται τις πρωτογενείς παραγωγικές διαδικασίες οι οποίες εμπίπτουν στο πεδίο εφαρμογής της απαλλαγής διττής χρήσης ή χρήσης για άλλους σκοπούς εκτός των καυσίμων, συνιστά κρατική ενίσχυση κατά την έννοια του άρθρου 87 παράγραφος 1 της συνθήκης.Ωστόσο, η ενίσχυση πληροί τους όρους για εξαίρεση δυνάμει του άρθρου 87 παράγραφος 3 στοιχείο γ) της συνθήκης και κατά συνέπεια είναι συμβιβάσιμη με την κοινή αγορά.Η παρούσα έγκριση χορηγείται για αρχική περίοδο δέκα ετών.Άρθρο 3Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.Βρυξέλλες, 3 Απριλίου 2002.Για την ΕπιτροπήMario MontiΜέλος της Επιτροπής(1) ΕΕ L 338 της 28.12.1996, σ. 42.(2) ΕΕ C 185 της 30.6.2001, σ. 22.(3) ΕΕ C 191 της 7.7.2001, σ. 3.(4) Βλέπε υποσημειώσεις 2 και 3.(5) ΕΕ L 316 της 31.10.1992, σ. 12.(6) ΕΕ C 139 της 6.5.1997, σ. 14.(7) ΕΕ C 37 της 3.2.2001, σ. 3.(8) "Energy Use in the Steel Industry", Επιτροπή Τεχνολογίας, Βρυξέλλες, Σεπτέμβριος 1998, Διεθνές Ινστιτούτο Σιδήρου και Χάλυβα, παράγραφοι 3.3.8.3. CJ Cairns και άλλοι.(9) Αυτή η ερμηνεία των στοιχείων επιβεβαιώθηκε για την Επιτροπή από τον συγγραφέα της έκθεσης.(10) ΕΕ C 384 της 10.12.1998, σ. 3.